TIEDOTE 5.5.2021

**Hyvään elämään on mahdollisuuksia kaikkialla Pohjois-Savossa - asuinalueella ei todettu yhteyttä koettuun hyvinvointiin.**

Pohjois-Savossa voi elää onnellista, hyvää elämää, vaikka objektiivisesti terveystilastojen valossa hyvinvoinnin tila näyttää heikolta. Pohjoissavolaisten kokemaa hyvinvointia selvittäneen kartoituksen mukaan kuntien keskusta-alueilla, tiheästi asutuilla ja harvaan asutuilla elävien asukkaiden kokemassa hyvinvoinnissa ei todettu merkittäviä eroja asuinalueiden välillä. “*Tämä on hyvä muistutus siitä, että hyvään elämään on mahdollisuuksia niin tiheästi, kun harvaan asutuillakin alueilla”*, toteaa **Sakari Kainulainen**

Jotain eroja koetussa hyvinvoinnissa ja siihen yhteydessä olevissa tekijöissä kuitenkin havaittiin alueiden välillä. Suurin ero näkyi jokapäiväisiin palveluihin ja kulttuuripalveluihin tyytyväisyydessä, joka oli heikompaa kyselyyn vastanneiden harvaan asuttujen alueiden asukkailla. Sen sijaan harvaan asutuilla asuinalueilla ollaan kaikkein tyytyväisimpiä luontoympäristön saavutettavuuteen.

**Sosioekonominen asema ja sosiaaliset suhteet vaikuttivat eniten koettuun hyvinvointiin**

Asuinalueen sijaan elämäntilanteeseen liittyvät tekijät, kuten asumismuoto ja sosioekonominen asema, kuten työllisyystilanne, näyttäytyivät merkityksellisempinä koettuun hyvinvointiin vaikuttavina tekijöinä. Tulosten mukaan työttömät kokivat vähemmän tyytyväisyyttä sosiaalisiin suhteisiinsa ja julkisissa palveluissa saamaansa kohteluun sekä kokivat asuinseutunsa tarjoamat mahdollisuudet hyvään elämän tulevaisuudessa vähäisempinä verrattuna palkkatyössä tai yrittäjinä toimiviin.

Yleisesti Pohjois-Savossa asukkaat kokivat vaikutusmahdollisuutensa itseään koskeviin asioihin asuinkunnassaan melko vähäisinä ja vaikutusmahdollisuuksien kokemisen todettiin vaihtelevan sosioekonomisen aseman mukaan. Työttömät kokivat vaikutusmahdollisuutensa palkkatyössä ja yrittäjinä toimivia heikommaksi ja myös luottamus poliittisiin päätöksentekijöihin oli vähäisempää.

Sosioekonomisen tilanteen lisäksi asumismuoto vaikutti koettuun hyvinvointiin. Koetun hyvinvoinnin todettiin olevan vahvempi puolison tai lasten/lapsien, vanhempien tai ryhmämuotoisesti asuvien keskuudessa verrattuna yksin asuviin. Yksin asuvat raportoivat kokeneensa myös enemmän syrjintää.

**Ikäihmiset kokevat hyvinvointinsa parhaimmaksi**

Eroja koetussa hyvinvoinnissa havaittiin myös ikäryhmittäin. Ikäihmiset kokivat koetun hyvinvointinsa työikäisiä ja nuoria paremmaksi muutoin paitsi tyytyväisyyden jokapäiväisten palveluiden läheisyyteen ja terveydentilaan osalta. Ikäihmiset raportoivat myös kokeneensa enemmän syrjintää, jonka syinä olivat ikä ja terveydentila. Ikäihmiset raportoivat olevansa onnellisempia ja heille viherympäristöllä oli suurempi merkitys onnellisuuden ja hyvinvointinsa kannalta kuin työikäisten ja nuorten kohdalla.

Nuoret olivat kaiken kaikkiaan elämäntilanteeseensa vähemmän tyytyväisiä kuin työikäiset ja ikäihmiset lukuun ottamatta tyytyväisyyttä terveydentilaansa. Nuoret olivat elämäntilanteessaan vähiten tyytyväisiä erityisesti itsetuntoonsa ja taloudelliseen tilanteeseensa. Nuoret kävivät myös huomattavasti vähemmän kirjastoissa, konserteissa ja muissa vastaavissa paikoissa.

**Pohjois-Savossa asuvat kokevat itsensä onnelliseksi ja viherympäristön merkitys on kasvanut ennestään**

Kyselyn tulosten mukaan Pohjois-Savon maakunnan asukkaat kokivat itsensä onnellisiksi. Naisilla onnellisuuden kokemisen todettiin olevan miehiä voimakkaampaa. Viherympäristöllä, puistoilla, metsillä, poluilla ja reiteillä, todettiin olevan suuri merkitys Pohjois-Savon asukkaiden onnellisuuteen ja hyvinvointiin. Viherympäristön merkitys on kasvanut parin vuoden takaiseen ajankohtaan verrattuna. “*Tässä voi näkyä koronaepidemian kautta innostus luonnossa liikkumiseen. Koronan vaikutus todennäköisesti näkyy myös siinä, että aikaisempaa harvempi oli nyt tyytyväinen luotettavien ystävien määrään ja yhä harvempi oli käynyt erilaisissa kulttuuripalveluissa*”, toteaa **Säde Rytkönen**

**Pohjoisavolaiset ovat tyytyväisiä asuinalueensa julkisissa palveluissa saamaansa kohteluun**

Pohjoissavolaiset ovat tyytyväisiä asuinalueensa julkisissa palveluissa saamaansa kohteluun ja asuinalueensa turvallisuuteen. Erityisen tyytyväisiä oltiin kohteluun silloin kun käytettiin kirjastopalveluja tai seurakunnan palveluja ja toiseksi eniten tyytyväisiä oltiin apteekki-, neuvola- ja kauppapalveluissa saatuun kohteluun. Suurin osa eivät olleet kokeneet syrjintää viimeisen vuoden aikana. Ne, jotka olivat kokeneet syrjintää asioidessaan julkisissa palveluissa, kokivat, että syrjinnän perusteena oli ollut ikä, terveydentila, mielipide tai asema.

**Koronapandemia heijastuu hyvinvointiin vaikuttaviin tekijöihin**

Pohjoissavolaisten kokemana jokapäiväistä hyvinvointia ovat viimeisen vuoden aikana vahvistaneet erityisesti perheen, läheisten ja erilaisten yhteisön väliset ihmissuhteet sekä opiskelu, työ ja harrastukset. Koronan vuoksi lisääntynyt kiireettömyys, kotoilu ja lisääntynyt vapaa-aika etätyön myötä ovat osalla vahvistaneet hyvinvoinnin kokemusta. Asuinympäristön lähiliikuntareitit, laadukkaat lähipalvelut sekä vaikuttamisen ja osallistumisen mahdollisuudet, mutta myös terveys tai sairauden hoito ovat edistäneet hyvinvointia. Hyvinvointia lisäävät asukkaiden mukaan myös kotieläimet, luonto, terveelliset elintavat, kesä, toiveikkuus, huumori ja periksiantamattomuus.

Vastaavasti hyvinvointia ovat heikentäneet sosiaalisiin suhteisiin liittyvät menetykset ja ristiriidat, fyysisesti tai henkisesti raskas työ tai työn epävarmuus ja muutokset työssä sekä opiskelussa korontilanteen vuoksi. Myös maskin käyttö, koronasta uutisointi ja koronan tuomien rajoitusten koettiin heikentävän hyvinvointia. Stressi, kiire, terveysongelmat, yksinäisyys, huonot elintavat tai ympäristöön liittyvät tekijät kuten melu, huonot liikenne- ja kulkuyhteydet, liika valaistus tai pimeys sekä liukkaus heikensivät hyvinvointia. Myös palvelujen heikentyminen tai puute, turvattomuuden tunne ja epävarmuus tulevasta nousivat esiin hyvinvointia heikentävinä tekijöinä. Oltiin myös huolissaan ympäristön puhtaudesta ja monimuotoisuudesta, ilmastonmuutoksesta ja ulko- ja sisäilmaongelmista.

**Pohjoissavolaisten hyvinvoinnista tietoa säännöllisesti toteutettavasta kyselystä**

Pohjois-Savon maakunnan alueella toteutettiin kysely, jossa kysyttiin asukkaiden kokemasta hyvinvoinnista joulu 2020 - helmikuu 2021 välisenä ajankohtana. Kysely oli verkkokysely ja myös paperisia lomakkeita löytyi myös kunkin kunnan pääkirjastosta. Vastauksia saatiin kaikista Pohjois-Savon kunnista, yhteensä 2 494 henkilöltä. Kysely tuotettiin yhteistyössä Pohjois-Savon sairaanhoitopiirin ja Pohjois-Savon kuntien Diakonia-ammattikorkeakoulun kanssa. Samainen kysely oli toteutettu myös joulukuu 2018 – helmikuu 2019 aikana, joten tuloksia voidaan verrata parin vuoden takaiseen tilanteeseen.

Lisätietoja: <https://www.psshp.fi/web/hyte/suunta>

Pohjois-Savon sairaanhoitopiiri, HYTE-tiimi, hyvinvointikoordinaattori, Säde Rytkönen, sade.rytkonen(at)kuh.fi;

Diakonia ammattikorkeakoulu, Sakari Kainulainen, asiantuntija, tutkija, sakari.kainulainen(at)diak.fi;